Document ID: /roh_data/filtered/fineweb-2-filterrobots_roh.jsonl.gz/53500

Per cumbatter ils custs da sanadad che s’augmentan, vulan ils acturs involvids probablamain anc quest onn fundar in’organisaziun da tariffa. Quai ha ditg il president da Santésuisse, Martin Landolt, envers il «SonntagsBlick». Dal stadi actual dal sistem da sanadad svizzer saja el be per part persvadì.
Ozendi vegniss il sistem construì a moda differenta. Confederaziun e chantuns fetschian memia pauc cunter ils custs che s’augmentian. Landolt saja persvadì ch’i saja pussibel da sbassar ils custs da sanadad cun dapli pauschalas che vegnian cumplettadas da tariffas per prestaziuns singulas.